  Майя Бывальцева Лулчеберетъя выль юртъёс пуктыны быгатозы Удмуртиысь Грак, Алнаш но Дэбес ёросъёсын. Журналистъёслы со сярысь вераз элькунысь лулчеберетъя но туризмъя министр Владимир Соловьёв. Гуртэз азинтонъя федерал программа таяз арын йылпумъяськиз. Но али Лулчеберетъя министерствоын гуртъёсысь лулчеберетъя юртъёслы юрттонъя ӵектос дасяло. «Азьланяз милям туж потэ та программае пыриськеммы но улосвыл но федерал коньдэтъёс чотын араз 2–3 лулчеберет юртъёс пуктэммы. Элькунын сыӵе кулэяськон вань», — вераз Соловьёв. Лулчеберетъя выль юртъёс нырысь ик кылдыны быгатозы Грак ёросысь Каменной гуртын, Алнаш ёросысь Асанын но Дэбес ёросысь Тыловайын. «Тыловай — со крезьгурчилэн Геннадий Корепанов-Камскийлэн вордскем палыз. Отын трос ужрадъёс ортчытъясько. Туж потэ, Геннадий Михайловичлэн вордскем палаз лулчеберетъя умой юрт мед луоз шуыса», — пусйиз министр. Гуртъёслы юрттонъя программаез 2017-тӥ арын кутыны быгатозы ни. Тегъёс: Лулчеберет Удмуртия гурт Лулчеберетъянотуризмъяминистерство ВладимирСоловьёв  